
1. Vispārīga informācija
Latvijā spēkā esošais normatīvais regulējums uzsver nepieciešamību nodrošināt piekļuvi informācijai visiem iedzīvotājiem, tai skaitā personām ar invaliditāti. Tāpēc tiesībsargs vēlas veikt pētījumu par reālo informācijas piekļūstamību lielākajos masu plašsaziņas līdzekļos un saprast arī pašu personu ar invaliditāti un masu plašsaziņas līdzekļu viedokli par piekļūstamību informācijai, kā arī izzināt labākos un sliktākos tehniskos nodrošinājumus informācijas piekļūstamībai. 

2. Pētījuma mērķis 
Kvalitatīva izpēte un analīze: normatīvā regulējuma analīze, personu ar dažāda veida invaliditāti problemātikas apzināšana par informācijas piekļūstamību masu plašsaziņas līdzekļos (rakstveida ziņas (internets/ drukātā prese), radio, TV) un masu plašsaziņas līdzekļu viedokļa un prakses izzināšana par informācijas piekļūstamības risinājumiem.

3. Pētījuma darba uzdevumi
3.1.Juridiskais ietvars.
3.1.1.Izvērtēt, analizēt un apkopot pašlaik Latvijā spēkā esošo normatīvo regulējumu (ANO Konvencija par personu ar invaliditāti tiesībām, Elektronisko plašsaziņas līdzekļu likums, Sabiedrisko elektronisko plašsaziņas līdzekļu un to pārvaldības likums, likums “Par presi un citiem masu informācijas līdzekļiem”), kas skar informācijas piekļūstamību plašsaziņas līdzekļos dažādām personu ar invaliditāti mērķgrupām, tai skaitā izvērtējot, vai, kādas un cik detalizētas ir noteiktas piekļūstamības prasības. 
3.1.2. Analizēt citu valstu sniegto informāciju par informācijas piekļūstamības nodrošināšanu masu plašsaziņas līdzekļos (apmēram 10 valstis, informācijas apjoms no 1 valsts aptuveni 1 A4 lpp., informāciju iesniedz Pasūtītājs, informācija ir angļu valodā).
3.1.3.Analizēt Tiesībsarga biroja praksi (divas lietas) par personu ar invaliditāti norādīto problemātiku informācijas piekļūstamībā masu plašsaziņas līdzekļos (informāciju iesniedz Pasūtītājs).

3.2.Socioloģiskais ietvars
3.2.1.Sagatavot interviju jautājumus un vadlīnijas, saskaņot tās ar Pasūtītāju, punkta Nr.3.2.2. īstenošanai;
3.2.2.Intervēt personu ar dažāda veida invaliditāti organizācijas (redze (4), dzirde (1), vājdzirdība (1), kustību (3); garīga rakstura traucējumi (3)) par problemātiku, kas skar piekļūstamību informācijai: a)drukātajā presē, b) ziņas internetā (Latvijas ziņu portāli), c) TV; d) radio. Vismaz puse no NVO darbojas ārpus Rīgas.
3.2.3. Starpziņojuma izstrāde un saskaņošana ar Pasūtītāju. 
3.2.4. Izstrādāt vadlīnijas un interviju jautājumus, saskaņot tās ar Pasūtītāju, organizēt, vadīt, un apkopot secinājumus par 4. fokusgrupām (var tikt apsvērta iespēja tās organizēt attālināti tiešsaistē):
3.2.4.1. Personas ar kustību traucējumiem (10),
3.2.4.2. Personas ar redzes traucējumiem (10),
3.2.4.3. Personas ar dzirdes traucējumiem (10, ņemt vērā, ka ir jānodrošina surdotulks un/vai subtitri, atkarībā no dzirdes zuduma veida),
3.2.4.4. Personas ar garīga rakstura traucējumiem (10, var tikt veidotas fokusgrupas arī ar aizgādņiem).
3.2.5. Starpziņojuma izstrāde un saskaņošana ar Pasūtītāju.
3.2.6. Sagatavot interviju jautājumus, saskaņot ar Pasūtītāju, intervēt lielākos Latvijas medijus (pēc to reitingiem: 3 drukātā prese, 3 interneta ziņu vietnes, 3 radio stacijas un 3 televīzijas kanāli) un apkopot informāciju par to, vai un kādi informācijas piekļūstamības risinājumi pašlaik tiek īstenoti, ja nē, vai tādi ir plānoti.
3.2.7.Nodevuma (analītiskā atskaite, skatīt 5.punktu) sagatavošana piekļūstamā formātā pēc Pasūtītāja vadlīnijām.

4. Pētījuma metodes
Gramatiskā, vēsturiskā, sistēmiskā, teoloģiskā u.c. pētniecības metodes
Dokumentu analīze un ekspertu konsultācijas;
Kvalitatīvās intervijas;
Fokusgrupu diskusijas;
Strukturētas intervijas;
Datu analīze un sintezēšana;
Piekļūstamības vadlīniju ievērošana.

5. Sasniedzamie rezultāti
5.1. Pētījums izpildes laiks –  4 mēneši no līguma noslēgšanas.
5.2. Pretendents sagatavo šādus nodevumus:
5.2.1. 2 (divi) Pētījuma starpziņojumi par pētījuma norisi, sniedzot Pasūtītājam pārliecību par Pētījuma mērķa sasniegšanu.
5.2.2. 1 (vienu) Pētījuma gala ziņojumu latviešu valodā ar kopsavilkumu par Tehniskās specifikācijas 3. punktā noteikto uzdevumu izpildi. Kopsavilkumā tēžu veidā jāiekļauj būtiskākā informācija par Pētījuma rezultātiem, secinājumi un ieteikumi (tabulas un attēli pēc nepieciešamības). 
5.2.3. Interviju transskriptus Word formātā un interviju audio failus MP3 formātā.
5.3.	5.2. apakšpunktā minētos nodevumus (izņemot 5.2.3.punktā norādīto) ir jāsagatavo un jāiesniedz sekojošā formātā:
5.3.1.	nodevumu tekstam jābūt rakstītam saprotamā, literāri un gramatiski pareizā latviešu valodā ar paskaidrojumiem un atsaucēm, kā arī ar jēdzienu un saīsinājumu skaidrojumiem tā, lai Pētījums ir saprotams politikas veidotājiem, īstenotājiem, kā arī plašākai sabiedrībai, nodrošinot latviešu valodas pareizrakstības un vienota teksta stila ievērošanu, izvairoties no profesionāla žargona vai neatšifrētu saīsinājumu lietošanas, nodrošinot teksta saprotamību lasītājam neatkarīgi no nacionālā konteksta pārzināšanas pakāpes;
5.3.2.	nodevumos iekļautajām tabulām, attēliem un teksta papildinājumiem jāatbilst sekojošām prasībām:
5.3.2.1.	tabulām, attēliem un līdzīgiem teksta papildinājumiem jābūt secīgi numurētiem, norādot nosaukumu, kas precīzi apspoguļo tabulas, attēla vai līdzīga teksta papildinājuma saturu un sniegtās informācijas avotu/autoru;
5.3.2.2.	tekstā jānodrošina tā sasaiste ar izmantotajām tabulām, attēliem un līdzīgiem teksta papildinājumiem;
5.3.2.3.	tabulās, attēlos un līdzīgos teksta papildinājumos atspoguļotajai informācijai ir jābūt skaidri saskatāmai, salasāmai un atspoguļotām vērtībām jābūt skaidri nosakāmām, saprotamām;
5.3.2.4.	kopā ar tabulām, attēliem un līdzīgiem teksta papildinājumiem ir jābūt sniegtam atbilstošam, pavadošam, skaidrojošam tekstam, kas sniedz šīs informācijas interpretāciju, analītisko skaidrojumu un secinājumus, kas izriet no sniegtās informācijas interpretācijas, analīzes.
5.3.3.	Teksta kvalitātei jāatbilst sekojošām prasībām:
5.3.3.1.	teksta izklāstam jābūt strukturētam, teksta daļām un nodaļu sadaļām jābūt kopsaistītām;
5.3.3.2.	izmantotajiem datiem ir jāsniedz interpretācija un analīze, izteiktajiem argumentiem un secinājumiem jābūt skaidri un izvērsti pamatotiem;
5.3.3.3.	atsaucēm jābūt noformētām vienotā stilā, atbilstoši akadēmiskajiem bibliogrāfisko norāžu standartiem, norādot konkrētas lapaspuses vai mājās lapu un līdzīgu elektronisko resursu saturam norādot maksimāli precīzu atrašanās vietu konkrētajās sadaļās, aprakstot ceļu līdz informācijai un sniedzot saiti uz to. Elektroniskajiem informācijas avotiem jāsniedz precīzs izmantotā materiāla un vietnes nosaukums atbilstoši akadēmiskajiem bibliogrāfisko norāžu standartiem, atzīmējot pēdējo vietnes skatīšanās/apmeklējuma reizi. Norādītajām saitēm uz elektroniskajā vidē esošajiem informācijas avotiem jābūt aktīvām;
5.3.3.4.	galvenais literatūras avots ir tiesību akti, pētījumi, intervijas ar nozares ekspertiem un citi dokumenti, bet interneta vietnēs, plašsaziņas līdzekļos paustā informācija var būt tikai kā papildu literatūras avots, ja informācija nav pieejama iepriekšminētajos dokumentos.
5.4.	Nodevumu secinājumu sadaļā jāsniedz no Pētījuma analīzes izrietoši, strukturēti, argumentēti secinājumi par Pētījumā kopumā gūtajām atziņām un rezultātiem, interpretējot to nozīmi arī saistībā ar pētījuma mērķi, tā sasniegšanu un noteikto uzdevumu izpildi.
5.5.	Nodevumu rekomendāciju sadaļā jāsniedz esošajā politiskajā, institucionālajā un tiesiskajā ietvarā reāli īstenojamas rekomendācijas par iespējamiem risinājumiem.
5.6.	Pētījuma veikšanas gaitā Pretendentam kopā ar starpziņojumu un gala nodevumu ir jāiesniedz izmantotās tabulas un attēli elektroniskā formātā, kas nodrošina iespēju mainīt to formātus.
5.7.	Pretendents visus Nodevumus un tā pielikumus iesniedz, nosūtot elektroniski uz Pasūtītāja atbildīgās personas e-pastu, ja pielikuma apjoms to pieļauj, vai iesniedzot ārējā datu nesējā.
5.8.	Pētījumu ir nepieciešams sagatavot piekļūstamā formātā (Word un PDF).

